Krugersdorp

Krugersdorp, oorspronklik Paardekraal genoem en voorheen met 'n eie stadsraad, is 'n stad in die munisipale gebied bekend as Mogale City, op die Wesrand van Gauteng, Suid-Afrika.

Geskiedenis 
Krugersdorp het sy bestaan te danke aan goud soos baie dorpe in Gauteng. Op 27 April 1887 het die regering van die Transvaalse Republiek besluit om 428 ha van die plaas Paardekraal teen £3 000 aan te koop vir 'n dorp. Die dorp moes dien as 'n administratiewe sentrum vir al die mynboubedrywighede wes van Johannesburg. Die eienaar van die plaas, Marthinus Pretorius, het aangedring dat die nuwe dorp ter ere van Paul Kruger genoem word. Die eerste standplase is op 31 Oktober 1887 verkoop. Twee jaar later het die regering £800 aan die munisipaliteit geskenk om bome langs die strate te plant. Die spoorlyn vanaf Johannesburg het Krugersdorp teen 1891 bereik.

George Pratley, die Suid-Afrikaanse ingenieur van Krugersdorp, het Pratley Putty in die sestigerjare ontwerp.

Algemeen 

Krugersdorp is veral bekend vir sy geskiedkundige rol in die Jameson-inval, die Eerste Vryheidsoorlog, die Paardekraal Monument die nabygeleë myne en die Sterkfonteingrotte wat tot wêrelderfenisgebied verklaar is. Hierdie grotte noordwes van Krugersdorp het internasionale bekendheid verwerf toe die Skotse medikus en paleontoloog dr. Robert Broom hier in 1947 "Mevrou Ples" en ander mensagtige fossiele ontdek het. Die N14 nasionale pad gaan noordwes van Krugersdorp verby.

Distrik 
Die distrik is 1 500 km2 groot. Die myne in die distrik lewer hoëgraadse mangaan, verskeie kleurstowwe, kalk en dolomiet. Die belangrikste landbouprodukte is mielies, tabak, beeste, suiwelprodukte, sagtevrugte en snyblomme. Dr. D.F. Malan het op 8 Oktober 1952 die eerste aanleg geopen wat uraan as 'n neweproduk van goud produseer.

Besienswaardighede 

 Krugersdorp Museum
 Krugersdorp Wildreservaat
 Maropeng
 Ou Kromdraai Goudmyn
 Paardekraal Monument
 Robert Broom Museum
 Sterkfonteingrotte
 Tarlton International Raceway
 Wieg van die Mensdom
 Wondergrot

Bekende inwoners van Krugersdorp 
 Christa Steyn, Afrikaanse sangeres is hier gebore.
 Clive Derby-Lewis, verregse politikus wat sluipmoord op Chris Hani gepleeg het.
 Danie Theron, 'n baasverkenner in die Tweede Vryheidsoorlog.
 Daniël Krige, ingenieur en professor.
 Frederik Willem de Klerk, voormalige Staatspresident.
 Jan Kemp, soldaat en kabinetsminister.
 Marthinus Wessel Pretorius, eerste President van die ZAR.
 Phil Mostert, Suid-Afrika se sestiende Springbokrugbykaptein is hier gebore.
 Brad Binder, eerste Suid-Afrikaanse wenner van 'n MotoGP wedren.

Onderwys 
Die skole in Krugersdorp sluit in:
 Hoërskool Bastion
 Hoërskool Jan de Klerk
 Hoërskool Monument
 Hoërskool Noordheuwel
 HTS Nic Diederichs
 Krugersdorp High
 Laerskool Ebenhaeser
 Laerskool Kenmare
 Laerskool Krugersdorp-Noord
 Monument Primary
 Townview High
 Laerskool Millennium Primary

Sien ook 
 Gereformeerde kerk Johannesburg
 Gereformeerde kerk Krugersdorp
 Lys van dorpe in Suid-Afrika
 NG gemeente Krugersdorp
 NG gemeente Luipaardsvlei

Bronne 
 
 Rosenthal, Eric, Encyclopaedia of Southern Africa, Juta and Company Limited, Kaapstad en Johannesburg, 1978.

Verwysings

Eksterne skakels 

 Mogale City se webwerf 
 Google kaart van Krugersdorp

Nedersettings in Gauteng